钦定古今图书集成/明伦汇编/官常典/第343卷 > 孔戢
## 钦定古今图书集成/明伦汇编/官常典/第343卷 > 孔戢

按《唐书孔巢父传》：“巢父子戢，字方举。初，父死难，诏与
一子官，补修武尉，不受，以让其兄戡，擢明经书判高
等，为校书郎、阳翟尉。累迁殿中侍御史，分司东都。昭
义判官徐玫，故尝助卢从史为跋扈者，从史败，孟元
阳代，欲复用之。戢移书昭义前系玫，乃上列其状。帝
怒，流玫播州，转侍御史、库部员外郎。”始，朱泚以彭偃
为中书舍人，偃子充符得不死，辟鄜坊府。或荐其能，
召还京师。戢谓京兆尹裴武曰：“泚所下诏令，皆偃为
之，悖逆子不鸟窜兽伏，乃干誉求进乎？子盍效季孙
行父逐莒仆以勉事君者？”武即逐出充符。拜京兆少
尹，再迁为湖南观察使。召授右散骑常侍、京兆尹。岁
旱，文宗忧甚，戢躬祠曲江池，一夕大澍。帝悦，诏兼御
史大夫。卒，赠工部尚书。